### Guvernul României

# Hotărârea nr. 350/1993 privind pregătirea, antrenarea, perfecționarea pregătirii și brevetarea scafandrilor

### În vigoare de la 05 august 1993

#### Consolidarea din data de **14 aprilie 2021** are la bază [publicarea din Monitorul Oficial, Partea I](http://lege5.ro/App/Document/gu4dimjw/hotararea-nr-350-1993-privind-pregatirea-antrenarea-perfectionarea-pregatirii-si-brevetarea-scafandrilor?d=05.08.1993) nr. 187 din 05 august 1993

#### Include modificările aduse prin următoarele acte: HG [571/1999](http://lege5.ro/App/Document/gu4dimjw/alegeconsolidare%26idDocA%3D23314).Ultimul amendament în 27 iulie 1999.

Guvernul României h o t ă r ă ș t e:

**Art. 1. -** Activitatea de pregătire, antrenare, perfecționare a pregătirii și de brevetare a scafandrilor, în vederea îndeplinirii misiunilor de apărare a țării și pentru alte nevoi se realizează de Ministerul Apărării Naționale prin Centrul de scafandri - cu sediul în garnizoana Constanța.

**Art. 2. -** Centrul de scafandri funcționează ca unitate militară bugetară și ca organ unic de brevetare a scafandrilor, de autorizare și inspectare a activităților subacvatice cu scafandri.

**Art. 3. -** Centrul de scafandri desfășoară următoarele activități:

a) pregătirea, antrenarea, perfecționarea pregătirii și brevetarea scafandrilor, formarea și atestarea personalului tehnic de asigurare a scufundărilor și lucrărilor în imersiune;

b) formarea și atestarea personalului medical de specialitate potrivit metodologiei Ministerului Sănătății;

c) cercetarea științifică, de inginerie tehnologică și medicală pentru realizarea mijloacelor tehnice și perfecționarea procedeelor de scufundare și de lucru sub apă;

d) verificarea periodică a scafandrilor brevetați în vederea reconfirmării aptitudinilor, deprinderilor și cunoștințelor;

e) executarea de lucrări cu scafandri, la diferite imersiuni.

**Art. 31. -** Finanțarea Centrului de scafandri se asigură din alocații de la bugetul de stat și din venituri extrabugetare, în condițiile legii.

Pentru beneficiarii din afara Ministerului Apărării Naționale Centrul de scafandri execută lucrările prevăzute la art. 3, pe bază de contracte încheiate cu respectarea prevederilor legale în vigoare.

**Art. 4. -** Drepturile personalului Centrului de scafandri sunt cele stabilite de reglementările legale în vigoare.

Normele privind pregătirea, clasificarea scafandrilor, organizarea și conducerea activității de scufundare, autorizarea și inspectarea activității specifice și protecția muncii se vor stabili de către Ministerul Apărării Naționale.

|  |  |
| --- | --- |
|  |  |
|  | PRIM-MINISTRU |
|  | NICOLAE VĂCĂROIU |

|  |  |
| --- | --- |
|  |  |
|  | Contrasemnează: |
|  | Ministrul apărării naționale, |
|  | general-locotenent Niculae Spiroiu |

București, 21 iulie 1993.

Nr. 350.